CELEX: 32021D1299
Language: el
Date: 2021-08-04 00:00:00
Title: Εκτελεστική απόφαση (ΕΕ) 2021/1299 της Επιτροπής της 4ης Αυγούστου 2021 για τη μετάθεση της ημερομηνίας λήξης της έγκρισης της ουσίας hexaflumuron (εξαφλουμουρόνη) για χρήση σε βιοκτόνα του τύπου προϊόντων 18 (Κείμενο που παρουσιάζει ενδιαφέρον για τον ΕΟΧ)

5.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 282/36
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1299 ΤΗΣ ΕΠΙΤΡΟΠΗΣ
         της 4ης Αυγούστου 2021
         για τη μετάθεση της ημερομηνίας λήξης της έγκρισης της ουσίας hexaflumuron (εξαφλουμουρόνη) για χρήση σε βιοκτόνα του τύπου προϊόντων 18
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 14 παράγραφος 5,
         Αφού ζήτησε τη γνώμη της μόνιμης επιτροπής βιοκτόνων,
         Εκτιμώντας τα ακόλουθα:
         
                     (1)
                  
                  
                     Η δραστική ουσία εξαφλουμουρόνη εγκρίθηκε ως δραστική ουσία για χρήση σε βιοκτόνα του τύπου προϊόντων 18 (2).
                  
               
                     (2)
                  
                  
                     Η έγκριση της εξαφλουμουρόνης για χρήση σε βιοκτόνα του τύπου προϊόντων 18 θα λήξει στις 31 Μαρτίου 2022. Στις 23 Σεπτεμβρίου 2020 υποβλήθηκε αίτηση για την ανανέωση της έγκρισης της εξαφλουμουρόνης, σύμφωνα με το άρθρο 13 παράγραφος 1 του κανονισμού (ΕΕ) αριθ. 528/2012.
                  
               
                     (3)
                  
                  
                     Δεδομένου ότι η εξαφλουμουρόνη πληροί τα κριτήρια για να χαρακτηριστεί ανθεκτική, βιοσυσσωρεύσιμη και τοξική (ουσία ΑΒΤ) και άκρως ανθεκτική και άκρως βιοσυσσωρεύσιμη ουσία (ουσία αΑαΒ) σύμφωνα με το παράρτημα XIII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (3), πληροί τα κριτήρια αποκλεισμού που ορίζονται στο άρθρο 5 παράγραφος 1 στοιχείο ε) του κανονισμού (ΕΕ) αριθ. 528/2012.
                  
               
                     (4)
                  
                  
                     Στις 18 Φεβρουαρίου 2021 η αρμόδια αρχή αξιολόγησης της Ελλάδας πληροφόρησε την Επιτροπή ότι έκρινε αναγκαίο να γίνει πλήρης αξιολόγηση της αίτησης, βάσει του άρθρου 14 παράγραφος 1 του κανονισμού (ΕΕ) αριθ. 528/2012. Βάσει του άρθρου 8 παράγραφος 1 του κανονισμού (ΕΕ) αριθ. 528/2012, εναπόκειται στην αρμόδια αρχή αξιολόγησης να αξιολογήσει πλήρως την αίτηση εντός 365 ημερών από την επικύρωσή της.
                  
               
                     (5)
                  
                  
                     Η αρμόδια αρχή αξιολόγησης μπορεί, κατά περίπτωση, να ζητήσει από τον αιτούντα να υποβάλει επαρκή στοιχεία για τη διενέργεια της αξιολόγησης, σύμφωνα με το άρθρο 8 παράγραφος 2 του κανονισμού (ΕΕ) αριθ. 528/2012. Σ’ αυτή την περίπτωση, η προθεσμία των 365 ημερών αναστέλλεται για περίοδο που δεν μπορεί να υπερβαίνει τις 180 ημέρες συνολικά, εκτός εάν ο χαρακτήρας των στοιχείων που ζητήθηκαν ή τυχόν έκτακτες περιστάσεις δικαιολογούν αναστολή μεγαλύτερης διάρκειας.
                  
               
                     (6)
                  
                  
                     Εντός 270 ημερών από την παραλαβή σύστασης από την αρμόδια αρχή αξιολόγησης, ο Ευρωπαϊκός Οργανισμός Χημικών Προϊόντων (στο εξής: Οργανισμός) συντάσσει και υποβάλλει στην Επιτροπή γνώμη σχετικά με την ανανέωση της έγκρισης της δραστικής ουσίας, σύμφωνα με το άρθρο 14 παράγραφος 3 του κανονισμού (EΕ) αριθ. 528/2012.
                  
               
                     (7)
                  
                  
                     Κατά συνέπεια, για λόγους εκτός του ελέγχου του αιτούντος, η έγκριση της εξαφλουμουρόνης για χρήση σε βιοκτόνα του τύπου προϊόντων 18 είναι πιθανόν να λήξει πριν από τη λήψη απόφασης σχετικά με την ανανέωσή της. Επομένως, είναι σκόπιμη η χρονική μετάθεση της ημερομηνίας λήξης της έγκρισης της εξαφλουμουρόνης για χρήση σε βιοκτόνα του τύπου προϊόντων 18 για επαρκές χρονικό διάστημα, ώστε να καταστεί δυνατή η εξέταση της αίτησης.
                  
               
                     (8)
                  
                  
                     Λαμβανομένων υπόψη των προθεσμιών για την αξιολόγηση από την αρμόδια αρχή αξιολόγησης και για τη σύνταξη και την υποβολή της γνώμης από τον Οργανισμό, και του χρονικού διαστήματος που απαιτείται για να αποφασιστεί αν συντρέχει τουλάχιστον μία από τις προϋποθέσεις που ορίζονται στο άρθρο 5 παράγραφος 2 πρώτο εδάφιο του κανονισμού (ΕΕ) αριθ. 528/2012 και κατά πόσον η έγκριση της εξαφλουμουρόνης μπορεί, επομένως, να ανανεωθεί, κρίνεται σκόπιμη η χρονική μετάθεση της ημερομηνίας λήξης της έγκρισης της εξαφλουμουρόνης στις 30 Σεπτεμβρίου 2024.
                  
               
                     (9)
                  
                  
                     Εκτός από την ημερομηνία λήξης της έγκρισης, η εξαφλουμουρόνη παραμένει εγκεκριμένη για χρήση σε βιοκτόνα του τύπου προϊόντων 18, με την επιφύλαξη των προδιαγραφών και των όρων που καθορίζονται στον εκτελεστικό κανονισμό (ΕΕ) 2015/1982,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η ημερομηνία λήξης της έγκρισης της εξαφλουμουρόνης για χρήση σε βιοκτόνα του τύπου προϊόντων 18 μετατίθεται για τις 30 Σεπτεμβρίου 2024.
         
         
            Άρθρο 2
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 4 Αυγούστου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 167 της 27.6.2012, σ. 1.
         
            (2)  Εκτελεστικός κανονισμός (ΕΕ) 2015/1982 της Επιτροπής, της 4ης Νοεμβρίου 2015, για την έγκριση της hexaflumuron ως υπάρχουσας δραστικής ουσίας για χρήση σε βιοκτόνα για τον τύπο προϊόντων 18 (ΕΕ L 289 της 5.11.2015, σ. 13).
         
            (3)  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).